Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 18, 9-14
*9Némely elbizakodott embernek, aki igaznak tartotta magát, a többieket pedig lenézte, ezt a példázatot mondta: 10Két ember ment fel a templomba imádkozni: az egyik farizeus, a másik vámszedő. 11A farizeus megállt, és így imádkozott magában: Istenem, hálát adok neked, hogy nem vagyok olyan, mint a többi ember: rabló, gonosz, parázna, vagy mint ez a vámszedő is. 12Böjtölök kétszer egy héten, tizedet adok mindenből, amit szerzek. 13A vámszedő pedig távol állva, még szemét sem akarta az égre emelni, hanem a mellét verve így szólt: Istenem, légy irgalmas nekem, bűnösnek! 14Mondom nektek, ez megigazulva ment haza, nem úgy, mint amaz. Mert aki felmagasztalja magát, megaláztatik, aki pedig megalázza magát, felmagasztaltatik.*

Kegyelemből élő Gyülekezet!

Nem szoktam követni az Oscar-díj átadó gálákat, de évekkel ez előttről emlékezetes maradt számomra egy díjátvevő beszéd. Akkor sem a gálát láttam, csak utólag olvastam a színésszel egy riportot.
A színész felment a színpadra átvenni a díjat és gondolat, hogy ő ott és akkor formabontó lesz. Nem azt mondta el a rövid köszönőbeszédben, hogy ki mindenkinek köszöni meg, hogy támogatták, hogy segítették, hogy megerősítettek, hanem azt mondta, hogy önmagának és a kitartásának köszönheti ezt az egészet. Azt mondta, hogy tudja, hogy ilyenkor az a szokás, hogy megköszöni a családjának, a rendezőnek, a színésztársaknak, a munkatársaknak, a támogatóknak, de ő ezektől a kliséktől távol maradna és arról szeretne beszélni, hogy micsoda kitartás és odaadás kellett a részéről ahhoz, hogy eredményt érhessen el. És valóban így is tett.
A médiában nem is szólt olyan nagyot ez hozzáállása, ő azonban egy néhány hónappal később adott interjúban előhozta ezt és bocsánatot kért. Azt mondat el, hogy miután lejött a színpadról az elsők, akik gratuláltak neki könnyes szemekkel és magukhoz ölelték őt, azok a szülei voltak és ott abban a pillanatban hirtelen minden, amit a színpadon mondott már hatalmas tévedésnek és hazugságnak tűnt. Összeomlott benne minden és nem győzött bocsánatot kérni, mert akkor már rettenetesen szégyellte magát, azt, hogy milyen sokak szeretetét és odaadását tagadta meg azzal, amit mondott.

Hasonló ez az eset a farizeus és vámszedő példázatához több ponton is.
Először is, hogy fel kellett mennie a színpadra és nyíltan kellett beszélnie. Azzal kezdi Jézus is, hogy „*Két ember ment fel a templomba imádkozni”*.
Amikor neki indulunk egy feladatnak, egy szolgálatnak, lényegében bármilyen élethelyzetnek, akár csak reggel a napunknak, akkor ott rajtunk van a felelősség, bennünk van a kérdés, vagy akár mondhatom úgy is, hogy a kísértés, hogy milyen lelkülettel tudjuk és akarjuk ezt megtenni.
Mindig van egy kegyelmi idő, akár pár pillanat, akár több óra, vagy nap, amikor haladunk az adott dolog felé és bizony rajtunk áll, hogy hogyan fogunk megérkezni. Lehet bármilyen nehézséged, fájdalmad, mély élethelyzeted, ami miatt ideges, vagy épp elkeseredett, akkor is rajtad múlik, hogy ingerületen, kritizáló, szeretetlen hangon szólalsz meg otthon, útközben, vagy a munkahelyeden, vagy rá tudod ezeket bízni Istenre és az Ő békességét és erejét kérve érkezel-e meg.
Neki indulunk, felmegyünk a templomba. Van időnk tehát, amíg megyünk, hogy jó, krisztusi lelkülettel tudjunk megékezni. Nem csak átgondolni, hanem sokszor bizony megküzdeni kell ezeket a pillanatokat, sokszor nagyon rövid utakat, hogy valóban úgy tudjak ott lenni, jelen lenni a szolgálataimban, az elhívásomban, ahogyan az Úr engem odaküldött. Nem a saját zavaros gondolataimmal, nem a pozitívan, vagy a negatívan felfokozott érzelmi állapotommal, nem semmit mondó világi bölcsességekkel, hanem valóban a szeretet lelkületével és az Isten békességét dicsőítő hanggal. Ez pedig a legtöbbször nem olyan egyszerű Testvérek, mint elsőre tűnik, mert rendkívül sok minden csábít bennünket, hogy ne így beszélj, ne így cselekedj, hanem valami más akaratnak, valami gyűlölködő, irigy, hamis lelkületnek engedj inkább.
A második hasonlóság az az Isten, illetve nagy nyilvánosság előtti megállás és megszólalás. A példázatban a farizeus előre megy a templomban és látványosan, nagy hanggal beszél, míg a vámszedő pedig hátul marad és a szemét lesütve, a bűnbánatát kimutatva áll és szólal meg. Az említett színész is kiállt és őszinte, kicsit talán polgárpukkasztó, de nyíltszívű próbált lenni. Ahogy sokszor mi is mondjuk: én őszinte vagyok, ami a szívemen az a számon. Hazudik-e bármelyikük?
A vámszedő bűnösnek érzi magát, így erről beszél nyíltan. A farizeus azt mondja el, hogy ő mi mindent kapott és hálát ad, hogy ez által ő képes tisztességes életet élni. A színész azt mondta el, hogy neki mennyi küzdelmébe került elérni azt a teljesítményt, amit letett az asztalra. Hazudott-e valamelyik?
Nem, őszintén elmondták azt, ami a szívükön volt. De ettől lesz valakinek igaza, ettől leszek jó, tisztességes, vagy felelős ember, hogy jól kimondom, ami épp a szívemen van?
Nem. Nagyon igaz, hogy nem kell, sőt nem szabad klisékben, megjátszott szerepekben élnünk, se egymás, se a mi mennyei Atyánk előtt. Beszélhetünk, sőt beszéljünk is nyíltan és őszintén – ahogyan az ige is mondja: *„Ellenben ha igent mondotok, az legyen igen, ha pedig nemet, az legyen nem”,* de ne feledjük el, hogy az első, hogy ezt valódi bűnbánattal, igazi bűnbocsátó akarattal és az Úr dicsőségére tegyük meg. Ha ezek bármelyike is hiányzik a beszédedből, vagy tettedből, akkor hiába mondhatod el, hogy te nem hazudtál, őszinte voltál, az bizony nagyobb kár és felelőtlenség volt, mintha hallgattál volna, mert szeretetlenek, Krisztushoz hűtlenek voltak a szavaid.
Nem mindegy tehát, hogy hogyan állok oda az Úr színe elé, vagy akár a színpadra, vagy akár a legkisebbnek tartott helyzetébe az életemnek: úgy, hogy csak a magam igazságát és dicsőségét keresem, illetve hirdetem, vagy úgy, hogy Istenre mutatok és valóban, hűségesen azt mondom és mutatom, hogy Benne bízok, Rászorulok, mert nem az enyém, hanem az Övé a dicsőség és hatalom mindörökkön örökké.
És végül pedig nem mindegy, hogy hogyan indulok tovább. Jézus is erről beszél a példázat végén: „*Mondom nektek, ez megigazulva ment haza, nem úgy, mint amaz. Mert aki felmagasztalja magát, megaláztatik, aki pedig megalázza magát, felmagasztaltatik.”*.
Amikor tovább indulok valahonnan, akkor nagyon nem jó, legyen szó bármiről is, ha csak annyit tudok elvinni, hogy ez is „megvolt”, kipipáltam ezt is. Az meg végképp szörnyű, hogy ha Isten színe elől, az istentiszteletről, az igével való bármilyen találkozásból, akár csak a napi igék elolvasása után, úgy megyek csak tovább, hogy ez is kész, teljesítettem a kötelességemet, letudtam.
Ez az, amivel nem többek, hanem valójában kevesebbek leszünk. Elveszítünk, eltékozlunk valamit, amire lehetőséget kaptunk. Kevesebb leszek. Elsőből utolsó. Még az olimpiához kapcsolódva azt is mondhatnám, hogy olyan ez, mint amikor a sportoló nem él a lehetőségével, hogy a teljes lényét beleadva, odaszánva vegyen részt a versenyszámban, csak úgy „végig csinálja”, „teljesíti” a távot. De verseny, az akkor és ott van és, ha csak tized másodperceket elveszteget, akkor könnyen lehet, hogy nem csak nem nyer, hiába világklasszis, hanem lemarad a dobogóról is, vagy akár tényleg utolsó lesz.
Ha az Úrral való kapcsolatunkat, a hitünket, csak le akarjuk tudni, csak a kötelezőnek tartott minimumot akarjuk belerakni, a látszatot, akkor vesztesek leszünk. És itt nem az a lényeg, hogy utolsók, hanem hogy vesztesek, azaz olyanok, akik kaphattak volna valamit, de elvesztegették és végül el is veszítették. Mint a farizeus, aki hiába teljesíti a népe, a korban elvárt kötelességeket és szabályokat maximálisan, azt, ami igazán fontos, ami valódi nyereség lenne, azt nem teszi meg, elfelejti az alázatot és így elveszít valamit. Úgy tűnik, el is hiszi, hogy nyer az emberek előtt és ez számít, de közben elvesztegeti a bűnbánat, a bűnbocsánat és így a valódi, megélhető kegyelem lehetőségét, ami valóban örömet és békességet hozna az életébe.
A vámszedő bűnös, ezt mindenki tudja, se emberek, se Isten előtt nem lehetne tagadni. Az utolsó, a vesztes helyen áll a futamban. Nem, hogy érmet nem érdemel, de szégyen az, ahogyan él. És mégis győzhet, pedig nem teljesít semmilyen elvárást, csak ennyit mond: „*Istenem, légy irgalmas nekem, bűnösnek!”*.
A vámszedő, az én és a te életed nem attól lesz teljes, nem attól lesz örömtől és békességtől hangos, mert nagy eredményeket érünk el, vagy mert sokan tapsolnak a végén nekünk, hanem attól, ha megtanulunk az Úr kegyelméből élni. Ahogyan az említett színésznek, úgy sokszor nekünk is könnyek között kell rájönnünk arra, hogy amit annyira megmutatni, bizonygatni akartunk magunkból, az mind eltörpül amellett, amit kaptunk a mi mennyei Atyánktól, hogy sokkal inkább arról kellene beszélnem, attól kellene, hogy hangos legyen az életem.

Testvérek, rá kell, hogy jöjjön mindenki, saját maga, hogy az a legnagyobb kincsed, hogy vágyhatod és kérheted napról napra a bűnbocsánatot és tudod ünnepelni az egy, igaz Isten irgalmas szeretetét. Ha ez az, ami valóban őszintén megszólal a szívedben, az imádságodban, akkor legyél te akármilyen bűnös, legyél te akármilyen mélyen, legyen akármennyire is kevés az ismereted, akkor is nyertes lehetsz, utolsóból első, aki Krisztusért győztes.
Testvérek, ezt éljétek meg, hogy mi Krisztus megváltó munkájáért győztesek lehetünk és élhetünk ezáltal igazi békességben, igazi örömben, igazi szeretetben, mert az Úr megszabadított bennünket a bűnből, a vesztes helyzetünkből. Szánd oda ennek a kegyelemnek teljesen magadat és meg fogod látni, hogy többé nem a szégyeneidről, nem a bukásidról fognak ismerni, hanem arról, hogy Isten dicsőségében és az Ő dicsőségére élsz és ez Testvérek, ez az igazi győzelem. Ámen